User:Roykvr/sandbox

മരുത്വാമലയും അരുവിപ്പുറവും ശിവഗിരിയുമെല്ലാം ശ്രീനാരായണഗുരുവിന്റെ ചൈതന്യം നിറഞ്ഞു നിൽക്കുന്ന പരിപാവന ദേശങ്ങളാണ്. ഇവയോടൊപ്പം നിൽക്കുന്ന എന്നാൽ ചരിത്രത്തിൽ വേണ്ട പ്രാധാന്യം ലഭിക്കാതെ പോയ ഒരിടമാണ് കടയ്ക്കാവൂർ ഗുരുവിഹാർ.

ഗുരുവിഹാറിന്റെ ചരിത്രം:

കടയ്ക്കാവൂർ മണ്ണാത്തി മൂലയിൽ 25ഓളം ഏക്കറിൽ പച്ചില കാടുകൾ ഇടതിങ്ങികിടന്ന മോരിയാൻ കുന്നിന്റെ അടിഭാഗത്തായി പ്രകൃതിദത്തമായ രണ്ട് ഗുഹകൾ ഉണ്ടായിരുന്നു. സമീപത്തായി നീരാഴി എന്ന ശുദ്ധജലതടാകവും. ഒരു ഘോരവനത്തിന്റെ പ്രതീതി ഉണ്ടായിരുന്നു അവിടെ. സമീപവാസികൾ പോലും പോകാറില്ലായിരുന്നു.

മോരിയാൻ കുന്നിന്റെ തെക്കുഭാഗത്ത് തിട്ടയിൽ ഭവനത്തിൽ പത്മനാഭൻ ഗുരുദേവന്റെ ഗൃഹസ്ഥ ശിഷ്യൻമാരിൽ ഒരാളായിരുന്നു. ആനത്തലവട്ടം ആനാട് എന്ന ഭവനത്തിൽ ഗുരുദേവൻ വരിക പതിവായിരുന്നു. ഈ അവസരത്തിൽ ഗുരുദേവൻ ഇരുന്നു ധ്യാനിക്കാൻ മോരിയൻ കുന്നിന്റെ അടിവാരത്തെ ഗൃഹകൾ ഗുരുദേവന്റെ ആവശ്യപ്രകാരം പത്മനാഭൻ വൃത്തിയാക്കി. ഗുരുദേവൻ അവിടെ ധ്യാനം ആരംഭിച്ചു. പത്മനാഭൻ ഗുരുദേവന് വേണ്ട സൗകര്യങ്ങൾ ഒരുക്കി കൊടുത്തു കൊണ്ടിരുന്നു. എന്നാൽ കാട്ടുമൃഗങ്ങളെ വേട്ടയാടാനും മറ്റും എത്തുന്ന സാമൂഹികവിരുദ്ധരുടെ വിഹാര കേന്ദ്രമായിരുന്നു അവിടം. അവരുടെ സ്വെെര്യ വിഹാരത്തിന് ഗുരുദേവൻ ഒരു തടസ്സമാകുമെന്ന് അവർ കരുതി ഗുരുവിനെ അകറ്റാൻ അവർ പല പ്രവർത്തനങ്ങളും ചെയ്തു. എന്നാൽ ഒരു സന്ധ്യാനേരം ഗുഹയിൽ സ്വർണ്ണ വർണ്ണത്തിലുള്ള ഗുരുവിന്റെ പ്രഭാരൂപം കണ്ടവർ ഭയന്നു.

ആ രാത്രി അവർക്കുറങ്ങാൻ കഴിഞ്ഞില്ല. പിറ്റേദിവസം ഗുഹാമുഖത്ത് എത്തിയ അവർ അവിടെ ഗുരുവിനെ കണ്ടില്ല. ഗുഹയിൽ ചന്ദനത്തിരിയുടെയും കർപ്പൂരത്തിന്റെയും സുഗന്ധം നിറഞ്ഞിരുന്നു. ഗുഹയ്ക്കുള്ളിൽ മധ്യഭാഗത്തായി മണൽപരപ്പിൽ ചമ്രം പടിഞ്ഞിരുന്ന പാട് മാത്രമാണ് കണ്ടത്. അതിനുശേഷം ഗുരുദേവൻ ഗുരുവിഹാറിലേക്ക് വന്നിട്ടില്ല.

1967 ഡിസംബർ 31 ന് അർദ്ധരാത്രിയിൽ പരിസരവാസികൾ ഗുഹയ്ക്കുള്ളിൽ ഒരു ദിവ്യജ്യോതിസ് തെളിഞ്ഞു കണ്ടു. അപ്പോൾ പക്ഷിമൃഗാദികൾ സവിശേഷ ശബ്ദം പുറപ്പെടുവിച്ചതായി അവർ പറയുന്നു. ശിവഗിരി തീർഥാടന ഘോഷയാത്ര അതുവഴി കടന്നുപോകുന്ന സമയത്തായിരുന്നു ദിവ്യ ജ്യോതിസ് തെളിഞ്ഞത്.

1969 ഓഗസ്റ്റ് 27ന് ഈ ഗുഹയിൽ ഗുരുദേവൻറെ ഒരു വെണ്ണക്കൽ പ്രതിമ പ്രതിഷ്ഠിച്ചു. ആചാരവിധി പ്രകാരം പൂജകൾ ചെയ്തു വരുന്നു.

ഗുരു വിഹാർ സമുദ്ധാരണ യോഗമാണ് ഗുഹയുടെ പരിപാവനത നിലനിർത്തി ഇന്നും സംരക്ഷിച്ചു പോരുന്നത്. നാലു വർഷങ്ങൾക്കു മുൻപ് ഇതിനോട് ചേർന്ന് ഒരു ശിവക്ഷേത്രവും നിർമ്മിച്ചു. വരുംകാലങ്ങളിൽ ചരിത്രത്തിൽ ഇടം നേടാവുന്ന ഒരു പ്രധാന ഗുരുദേവ തീർത്ഥാടന കേന്ദ്രമാക്കി ഗുരു വിഹാറിനെ മാറ്റിയെടുക്കുവാനാണ് നിലവിലെ സമുദ്ധാരണ യോഗത്തിന്റെ ശ്രമം.

2022 ജനുവരി 28 നാണ് ശിവക്ഷേത്രത്തിന്റെ പ്രതിഷ്ടാ വാർഷികം.